Christian Jensen (FP), 1999-03-03:
Fremskridtspartiet opfatter det som en liberalisering af bestemmelserne vedrørende forbudet mod helårsbeboelse i sommerhuse, der fandt sted ved ændringen af planloven allerede i 1991 ved lov nr. 388.
Vi fandt, at den var et skridt i den rigtige retning.
Fremskridtspartiet deler ikke de bekymrede udtalelser, der blev fremsat ved behandlingen af lovforslag nr. L 48 om, at helårsbeboerne i sommerhusområderne udgør en fare for vores i øvrigt unikke og enestående sommerhusmiljø og naturområder - sommerhusområder og sommerhusmiljøer, som Fremskridtspartiet gerne vil medvirke til at værne om.
Fakta om de inkarnerede helårsbeboere i sommerhusområderne er nemlig det stik modsatte.
Nej, de værner nemlig om naturen og traditionerne derude.
Ja, man kan vel godt med god grund sige, at de er nyttige, ja, næsten uundværlige som vejledere for de nye tilflyttere, der - i citationstegn - skal lære at bo i et sommerhusområde.
Sådan er det jo i alle henseender, at nyankomne tilflyttere altid skeler til, hvad der er skik og lov, hvor man nu har besluttet sig for at slå sig ned.
Derfor vil de inkarnerede og ældre sommerhusbeboere, herunder især helårsbeboerne, være den bedste garanti for, at gode traditioner og god adfærd holdes i hævd i sommerhusområderne.
Der vil simpelt hen ikke blive levnet afvigere plads til skadelig adfærd.
Og tænk så også i samme forbindelse på en nært beslægtet folkelig fritidskultur, vi også har her i Danmark, nemlig kolonihavekulturen, som jo er mange, mange gange ældre end vores sommerhuskultur og i øvrigt fra første færd meget folkelig eller i hvert fald mere for folket, om man kan sige det på den måde.
Dér har man i generationer selv kunnet holde justits ved brug af mere eller mindre uskrevne love.
Kolonihavetanken og senere kolonihavekulturen var fra sin start vel stort set tænkt som den arbejdende befolknings fristed efter de dengang mange timers hårde arbejde på arbejdspladserne.
I dag er sommerhuse og sommerhuskulturen i sommerhusområderne takket være den generelle velfærdsstigning i vores samfund også det arbejdende folks åndehul fra de stressede hverdage.
Derfor vil det mønster, der vil tegne sig i fremtiden, være således: Når mennesker i dag fra mange samfundslag, ikke bare de velbjærgede, men også arbejderne, er nået en god del hen i deres arbejdsliv, så er deres økonomi for det meste - og heldigvis for det - blevet sådan, at der er blevet råd til at tænke på sig selv og være god ved sig selv, og her kommer et sommerhus alvorligt ind i overvejelserne.
Fremskridtspartiet vil derfor godt med det her forslag tilgodese de borgere, der gennem et langt liv har boet i et sommerhusområde og af den ene eller den anden grund ønsker at afhænde deres nuværende sommerhus, eventuelt for at købe et større i det samme eller i et andet område, at de kan få lov at bevare deres ret til at bo i helårssommerhus.
Altså retten til at bo i et sommerhus skal følge personen og ikke huset.
Det er dette og kun dette vi gerne ønsker ændret.
Vi forstår ikke påstandene om, at det skulle forøge antallet af sommerhusbeboere, der bor helårs i sommerhusområderne.
Og i øvrigt mener vi ikke, at de på nogen måde vil belaste miljøet og naturen i sommerhusområdet, tværtom.